
MOLTAÍ
Iarrann an Coiste um Shaoirsí Sibhialta, um Cheartas agus um Ghnóthaí Baile ar an gCoiste um Rialú Buiséadach, mar an coiste atá freagrach, na moltaí seo a leanas a ionchorprú ina thairiscint i gcomhair rúin:
[bookmark: restart]1.	ag tabhairt dá haire nach bhfuil aon bharlúacha faoin Maoirseoir Eorpach ar Chosaint Sonraí (MECS) sa tuarascáil ón gCúirt Iniúchóirí maidir le cur chun feidhme an bhuiséid a bhaineann leis an mbliain airgeadais 2022; ag athdhearbhú a hiarrata ar an gCúirt cuntais bhliantúla MECS a áireamh ina hiniúchadh bliantúil agus tuarascáil a eisiúint, i bhfianaise a thábhachtaí atá trédhearcacht d’fheidhmiú cuí chomhlachtaí uile an Aontais;
2.	á chur in iúl gur geal léi tuarascáil bhliantúil 2022 a d’fhoilsigh MECS; ag cur béim ar ról MECS maidir le maoirseacht agus comhairle a thabhairt maidir le hoibríochtaí próiseála sonraí institiúidí, oifigí agus comhlachtaí Eorpacha (EUInna); á chur in iúl gur geal léi an chomhdháil “The Future of Data Protection: Effective Enforcement in the Digital World” [Todhchaí na Cosanta Sonraí: Forfheidhmiú Éifeachtach sa Domhan Digiteach], arna eagrú ag MECS, ar ghlac os cionn 2000 duine páirt ann, ag plé conas cearta daoine aonair chun príobháideachais agus cosanta sonraí a choimirciú go héifeachtach; á mheabhrú gur rannchuidigh an chomhdháil sin leis an togra ón gCoimisiún le haghaidh Rialachán lena leagtar síos rialacha nós imeachta breise a bhaineann le forfheidhmiú an Rialacháin Ghinearálta maidir le Cosaint Sonraí;
3.	á chur in iúl gurb oth léi go bhfuil ráta áitíochta an phlean bunaíochta níos ísle ná sprioc 2022; á aithint go bhfuil ganntanas gairmithe oilte ann; ag iarraidh ar an Maoirseoir scrúdú a dhéanamh ar straitéisí úsáideacha chun infheictheacht a fholúntas a mhéadú;
4.	ag aithint na ngníomhaíochtaí iardain a rinne MECS maidir le breithiúnas Schrems II, ag díriú go háirithe in 2022 ar chonarthaí EUInna le heintitis phríobháideacha, go háirithe soláthraithe móra TFC, agus ar shocruithe idir EUInna agus comhlachtaí poiblí neamh-AE/LEE nó eagraíochtaí idirnáisiúnta; 
5.	á chur in iúl gur geal léi an oiliúint a cuireadh ar fáil do EUInna, an Meabhrán Tuisceana a shínigh MECS agus Gníomhaireacht an Aontais Eorpaigh um Chibearshlándáil (ENISA) i mí na Nollag 2022; á chur in iúl gur geal léi go sonrach rannpháirtíocht MECS sa Choiste Maoirseachta Comhordaithe (CSC) lena n-áirithítear maoirseacht chomhordaithe ar Europol, Eurojust agus OIPE; á chur i bhfios go láidir a thábhachtaí atá obair mhaoirseachta agus forfheidhmithe MECS chun a áirithiú go ndéanfaidh institiúidí an Aontais atá ag feidhmiú i réimse na bpóilíní agus an cheartais acquis cosanta sonraí an Aontais is infheidhme a chomhlíonadh go hiomlán;
6.	ag cur in iúl gur geal léi an obair leantach a rinne MECS maidir leis an iarraidh ar rochtain ar shonraí na saoránach; ag tabhairt dá haire gur eisigh MECS cinneadh sa chás sula ndearnadh na fíorais go léir a sheiceáil agus a shuí; ag tabhairt dá haire go ndearna an gearánach agus Europol araon agóid i gcoinne chinneadh MECS; ag aithint go bhfuil athbhreithniú MECS ar fionraí faoi láthair mar gheall ar an ábhar a bheith á éisteacht ag Cúirt náisiúnta; á chur i bhfáth a thábhachtaí atá sé acmhainní daonna agus airgeadais a oiriúnú d’ualach oibre méadaitheach MECS dá réir sin; ag aithint go bhfuil gá le fostaithe cáilithe teicniúla breise chun a áirithiú go ndéanfar obair leantach chuí ar chúraimí MECS; á mholadh do MECS athbhreithniú a dhéanamh ar a phróiseas oibre i bhfianaise an cháis, go háirithe maidir leis na gearáin ó shaoránaigh, agus an fhaisnéis ábhartha uile á cur san áireamh agus an t-údarás um urscaoileadh a chur ar an eolas faoin dul chun cinn atá déanta sa réimse sin;
7.	á chur in iúl gur geal léi, mar fhreagairt ar phaindéim COVID-19, gur bhunaigh MECS tascfhórsa inmheánach chun faireachán agus measúnú a dhéanamh ar EUInna’; á chur in iúl gur geal léi go raibh MECS rannpháirteach i ngníomhaíochtaí a bhaineann le measúnú a dhéanamh ar ghníomhaíochtaí, tionscnaimh agus tograí ó EUInna mar rialaitheoirí, mar aon leis an meastóireacht ar réitigh theicneolaíocha atá beartaithe chun dul i ngleic le paindéim COVID-19 agus eisiúint treorach do EUInna chun cabhrú le EUInna an phaindéim a chomhrac go leordhóthanach, agus comhlíonadh an dlí maidir le cosaint sonraí á áirithiú ag an am céanna;
8.	ag tabhairt dá haire gur dúnadh fiosrúchán an Ombudsman Eorpaigh i gcás 1995/2022/OAM i gcoinne MECS in 2022, inar tagraíodh do rochtain ar dhoiciméid; á chur in iul gur tháinig sí ar an gconclúid nach raibh aon drochriarachán i gceist ag MECS maidir le rochtain phoiblí iomlán ar dhoiciméid 8-10 a dhiúltú agus gur shocraigh MECS an dara gné den ghearán maidir leis na doiciméid a thagann faoi raon feidhme na hiarrata trí rochtain pháirteach bhreise a thabhairt ar dhoiciméad amháin a cuireadh in eagar go mícheart ag an gcéim thosaigh; á iarraidh ar MECS machnamh a dhéanamh ar bheartas ‘trédhearcacht trí dhearadh’ a bhunú agus doiciméid atá nasctha le gníomhaíochtaí MECS a fhoilsiú ar bhealach réamhghníomhach, laistigh de thréimhse ama réasúnta agus ar bhealach soláimhsithe agus inrochtana;

